“আমি চুরি করিনি…,” কুণাল ঘোষকে ফোনে বললেন পার্থ চট্টোপাধ্যায়

ওয়েব ডেস্ক: জামিনে জেলমুক্তির পর থেকেই সক্রিয় রাজনীতিতে ফেরার চেষ্টা করছেন পার্থ চট্টোপাধ্যায় (Partha Chatterjee)। ইতিমধ্যে তৃণমূল সুপ্রিমো মমতা বন্দ্যোপাধ্যায়কে (Mamata Banerjee) চিঠি লিখেছেন প্রাক্তন শিক্ষামন্ত্রী। এবার তৃণমূল (TMC) মুখপাত্র কুণাল ঘোষকে (Kunal Ghosh) সরাসরি ফোন করলেন তিনি। মূলত তাঁর শারীরিক অবস্থার খোঁজ নেওয়ার জন্য ফোন করেন পার্থ।

জানা গিয়েছে, এদিন ফোনালাপে কুণাল ঘোষকে নাকি তিনি বারবার বলেন, “বিশ্বাস করো, আমি চুরি করিনি।” সেই সঙ্গে প্রাক্তন শিক্ষামন্ত্রী অভিমানী সুরে বলেন, “তোমরা আমায় ভুল বুঝছ।” তবে কুণাল ঘোষ গোটা বিষয়টা ‘ব্যক্তিগত ব্যাপার’ বলেই ব্যাখ্যা করেছেন বলে সূত্রের দাবি।

আরও পড়ুন: SIR আবহে BLO মৃত্যু নিয়ে বিরাট মন্তব্য মমতা বন্দ্যোপাধ্যায়ের

উল্লেখ্য, নিয়োগ দুর্নীতি মামলার দীর্ঘদিন জেলে থাকার পর সম্প্রতি মুক্তি পেয়েছেন পার্থ চট্টোপাধ্যায়। তার পর থেকেই রাজনীতিতে ফিরে আসার বিষয়ে একাধিকবার আগ্রহ প্রকাশ করেন প্রাক্তন শিক্ষামন্ত্রী। প্রথমেই তিনি দলনেত্রী মমতা বন্দ্যোপাধ্যায়কে চিঠি লেখেন, যেটির প্রতিলিপি পাঠান অভিষেক বন্দ্যোপাধ্যায় এবং সুব্রত বক্সীর কাছেও। কেন দল থেকে তাঁকে নিলম্বিত করে হয়েছে, তা জানতে চেয়ে সেই চিঠি লেখেন পার্থ।

শুধু তাই নয়, বিধানসভার স্পিকার বিমান বন্দ্যোপাধ্যায়ের কাছেও একটি চিঠি পাঠান পার্থ। আসন্ন শীতকালীন অধিবেশনে যোগ দেওয়ার আগ্রহ প্রকাশ করে সেই চিঠি লেখেন তিনি। তবে প্রেসিডেন্সি জেলের পক্ষ থেকে এখনও বিধানসভাকে পার্থর কোনও রিলিজ চিঠি দেওয়া দেওয়া হয়নি। তাই পার্থর বিধানসভায় ফেরা নিয়ে সংশয় রয়েই যাচ্ছে।